


PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 25 martie 2014

Nr.4C-9/63

RAPORT

asupra Cererii de reexaminare asupra Legii privind respingerea Ordonanţei de urgenţă a Guvernului nr. 74/2010 pentru modificarea unor acte normative din domeniul educaţiei şi cercetării 

(PLx. 522/2010/2014)

1. În baza prevederilor art. 137 alin. (2) din Regulamentul Camerei Deputaţilor, republicat, cu adresa nr. PLx.. 522 din 18 martie 2014, Comisia pentru învăţământ, ştiinţă, tineret şi sport a primit spre dezbatere şi avizare, în fond, Cererea de reexaminare asupra Legii privind respingerea Ordonanţei de urgenţă a Guvernului nr. 74/2010 pentru modificarea unor acte normative din domeniul educaţiei şi cercetării.

Legea are ca obiect de reglementare respingerea Ordonanţei de urgenţă a Guvernului nr. 74/2010 pentru modificarea unor acte normative din domeniul educaţiei şi cercetării, ce are în vedere reorganizarea unor instituții din sistemul național de învățământ, cu atribuții preponderent în domeniul cercetării științifice. Ordonanța modifică trei acte normative și anume Ordonanţa Guvernului nr. 62/1999 privind înfiinţarea Unităţii Executive pentru Finanţarea Învăţământului Superior şi a Cercetării Ştiinţifice Universitare, aprobată cu modificări prin Legea nr. 150/2000, cu modificările şi completările ulterioare, Ordonanţa Guvernului nr. 57/2002 privind cercetarea ştiinţifică şi dezvoltarea tehnologică, aprobată cu modificări şi completări prin Legea nr. 324/2003, cu modificările şi completările ulterioare, și Legea nr. 132/1999 privind înfiinţarea, organizarea şi funcţionarea Consiliului Naţional de Formare Profesională a Adulţilor, republicată, cu modificările şi completările ulterioare. 

2. În funcţie de obiectul şi conţinutul său, Legea face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din totalul de 28 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea Legii a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei Naţionale. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 25 martie 2014, Comisia a propus, cu 8 voturi pentru, 6 voturi împotrivă și 2 abțineri, respingerea Cererii de reexaminare şi adoptarea Legii privind respingerea Ordonanţei de urgenţă a Guvernului nr. 74/2010 pentru modificarea unor acte normative din domeniul educaţiei şi cercetării, din următoarele considerente:

- ordonanța conduce la centralizarea deciziilor privind managementul programelor științifice;


- ordonanța conferă Unității Executive pentru Finanţarea Învăţământului Superior, a Cercetării, Dezvoltării şi Inovării (UEFISCDI) atât calitatea de evaluator, cât și pe cea de executant al unor programe;


- prin comasarea Consiliului Naţional pentru Formarea Profesională a Adulţilor cu Agenţia Naţională pentru Calificările din Învăţământul Superior şi Parteneriat cu Mediul Privat se creează o structură care are atât rol de reglementare în domeniul calificărilor, cât și de derulare a unor activități de calificare. 

